मिनाया दिनैजों सपथा मोनसे जाबाय बिमाजों रायलाया-रायलाया थानाया। आंनि मिथिनायाव बिमाया बिखौ मानोबा रायबाय थादों। मा जाहोननि थाखायदि बिमाया गावनि दुइसिन नायल’-जाल’ सासेल’ फिसाजोखौनो नाङा-फाङा रायग्रावबाय थादों, बेनि जेबो गुदि-खिथाखौ रावबो मिथिया। अदेबानि मालाय न’खराव जानाय जाथायखौ गुमुर लानो जोंबादियालाय मानिथो दरखार। ओरैनोब्लाबो बिसोरनाव थांब्लाथाय बोरैबा-बोरैबा नोजोर होजायो। नोजोर होजानायनि गुबै जाहोनआनो जादों मिनानि बिदा गेजेरआ दावगाफु हानजानि सासे सोद्रोमा। दिनैनिफ्राय 20 बोसोर आगोल आरमि, पुलिसनि उदखाराव गामि गफानि बर’ लाइमोनफोरा बुग्लि-सुग्लि खालामजादोंमोन। बेफोरखौ सहायनो हायैनि मिना बिदा गेजेरआ बर’नि बिग्रायारि दावगाफु हानजायाव हाबहैदोंमोन। अब्ला बे समाव मिनानि बैसोआ 8-10 बोसोरफोरल’ जादोंमोन।